
מתוך "שאיפות הארגון הצבאי הלאומי"

שאיפותיו של "הארגון" הן שאיפותיו הנצחיות של עם-ישראל; שיבת ציון, חירות הלאום ועצמאותו, חופש הפרט ואושרו, צדק סוציאלי.
1. שיבת-ציון

שיבת-ציון היא השאיפה לחזור למולדת. שאיפה זאת קיבלה אופי של תנועה לאומית. כיום קמה תנועת שחרור עברית הלוחמת להשגת המטרה הלאומית והשאיפה הזו. משמעותה של שיבת-ציון היא: ריכוז המוני העם במולדת, ריכוז של מיליונים, ריכוז רובו המוחלט של העם בארצו, שישים קץ לפיזור הבלתי טבעי של עם-ישראל.
2. חרות הלאום ועצמאותו

שיבת-ציון איננה יכולה להיות שאיפתו היחידה של העם. היו וישנם עמים היושבים על אדמתם והם משועבדים לעמים נוכרים. לא זו מטרתו של "הארגון". שיבת ציון חייבת להיות מושלמת על-ידי השגת חרות הלאום ועצמאותו המדינית. לא יתכן קיבוץ גלויות בארץ-ישראל בקנה מידה של מיליונים, אלא אם כן יוקם תחילה השלטון העברי בארץ-ישראל. על-כן מטרתו הישירה והמרכזית של "הארגון" היא: הקמת השלטון העברי במולדת. 
3. חופש הפרט ואושרו

שחרור המולדת מעול זרים והקמת השלטון העברי, הם תנאי ראשון להצלת האומה מניוון רוחני ומהשמדה פיזית. על-כן צורת המשטר במדינה העברית איננה בשביל "הארגון" שאלה בעלת ערך מכריע. יש לבכר משטר רע במדינה עברית על המשטר "הטוב ביותר" תחת שלטון זרים. אולם בהיות "הארגון" מגשימן של שאיפות האומה, בהיות חיילי "הארגון" מוכנים בכל רגע לתת את הקורבן העילאי - את קורבן החיים - למען הגשמת המטרה, זכותם היא - יותר מזה: חובתם היא - לשאוף לכך שהמדינה העברית תהא מדינה חופשית, שתבטיח לכל פרט ופרט זכויות אזרחיות מלאות... אנו רוצים במדינה, שבה יהיה כל אזרח חופשי וגא. מדינה אשר שליטיה הנבחרים לא יראו את עצמם כ"יצורים עליונים", אלא כמשרתי החברה ודורשי טובתה.
4. צדק סוציאלי 

הייתה תקופה, כאשר רעיון הצדק הסוציאלי זוהה עם רעיון השוויון המוחלט. זה היה בימים שבהם שרר בארצות אירופה אי שוויון מוחלט... על בסיס של חזון זה הוקמו הקיבוצים והקבוצות בארץ-ישראל. אולם ניסיונם, גם אם ייחשב כמוצלח, איננו יכול עוד ללמד על הכלל. בקיבוצים השיתופיים נמצאת חברה מצומצמת, החיה לפי אורח חיים אחיד (כפרי), ואילו החברה במדינה מונה מיליוני אנשים, שאין ביניהם קירבה אישית, העוסקים במקצועות כלכליים שונים והנבדלים באורח החיים העיקרי: כפרי מצד אחד ועירוני מצד שני.
אך בין אם נקבל את הדעה ששוויון כלכלי מוחלט הוא אפשרי ורצוי ובין אם לא נקבל דעה זו, הרי שני עקרונות עומדים מעל כל ויכוח מבחינת הצדק הסוציאלי. העיקרון האחד הוא: שוויון חוקי ומדיני. שוויון מוחלט בפני מוסדות המדינה, שוויון הסיכוי לרכישת השכלה, לעלייה בדרגת החיים. שוויון זה מוכרח לשלוט בחברה ללא סייג וללא תנאי. זוהי המשמעות של דמוקרטיה חברתית.
העיקרון השני הוא: ביטול העוני. חברה מתוקנת חייבת ומוכרחה לבטל את העוני. לא טרגי הוא ההבדל בין אדם שיש לו שני זוגות נעלים לבין אדם שיש לו רק זוג אחד של נעלים; טרגי ובלתי נסבל הוא ההבדל בין אדם שיש לו נעלים לבין אדם שאין לו נעלים בכלל...
מכאן המסקנה שמדינה מתוקנת מחויבת להבטיח לכול אזרחיה ללא יוצא מן הכלל את תנאי הקיום הדרושים בכדי לאפשר לכל אחד מהם התפתחות חופשית לפי כשרונותיו, יוזמתו ומרצו. אוכל לשובע, בגד ללבוש, מקום מחייה מספיק, בית-ספר יסודי, ריפוי ממחלה - אלה הם הדברים המינימליים שחברה מאורגנת - כלומר המדינה - מוכרחה להבטיח לכל אחד ואחד. להבטיח אין זאת אומרת לתת ללא תמורה בעבודה פורייה מצד האזרח.
5. דרכי ההגשמה

[...] אין דרך אחרת לשחרור מולדתנו ולגאולת עמנו זולת מלחמת השחרור. מלחמת שחרור לאומית היא מלחמה צודקת, המתנהלת על ידי עם משועבד נגד מעצמה זרה שהשתלטה עליו ועל ארצו. הכוח אשר העם המשועבד מקים למען נהל את מלחמתו נגד השעבוד, נקרא צבא שחרור. הארגון הצבאי הלאומי הוא צבא השחרור של העם העברי... צבא שחרור הוא צבא מתנדבים, הכופים על עצמם את חובותיהם, ולא צבא מגויסים שחובותיהם נכפו עליהם על-ידי זולתם...
קיים הבדל בין הצבא שלנו, הלוחם לשחרור המולדת, לבין צבא סדיר. צבא שחרור אנחנו, וצבא שחרור נבדל מצבא סדיר לא רק בדרך הגיוס (התנדבות מול כפיה) ולא רק באורח החיים (מחתרת וחשאיות הכרחית מול הופעה גלויה) ולא רק במהות המשמעת (משמעת מתוך הכרה מול משמעת שביסודה מונחת הכפייה הפיסית); צבא השחרור נבדל מצבא סדיר קודם כל ביחס אל הפונקציה המדינית של המלחמה. בעוד שצבא סדיר במדינה קיימת מוסר את ההכרעה הפוליטית בידי הממשלה שלו, אין צבא השחרור יכול, אין הוא רשאי לוותר על המחשבה הפוליטית. המחשבה והפעולה המדינית מוכרחה ללוות את הפעולה הצבאית. צבא השחרור מחנך לוחמים - מהפכנים; צבא השחרור מוליד גם מדינאים. כי צבא השחרור הוא גם צבא כובש וגם תנועה מגשימה. על-כן, אין צבא השחרור יכול ורשאי למסור את "הפיקוד הפוליטי", את ייפוי הכוח לניהול המדיניות, לשום גוף אחר בישראל, זולת - הממשלה העברית.
6. המוסר "בארגון"

תורת המוסר מלמדת אותנו להבדיל בין הטוב לבין הרע. מה מותר ומה אסור. המוסר "בארגון" מלמד אותנו מה טוב ומה לא טוב מבחינה לאומית; מבחינת הטוב לאומה. טובת האומה קודמת לטובתו של הפרט. עלינו להבדיל יפה יפה בין המוסר הפרטי והמוסר הלאומי.
המוסר הפרטי אומר - "לא תרצח", בעוד המוסר הלאומי אומר - "זכור את אשר עשה לך עמלק בדרך בצאתכם ממצרים" וכן "תמחה את זכר עמלק מתחת השמים. לא תשכח" (ספר דברים, פרק כ"ה).

